Diari Oficial de la Generalitat Valenciana


Sumari del DOGV 9590, del 08-05-2023 (2023/4565)

RESOLUCIÓ de 27 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte de dues línies subterrànies trifàsiques a 20 kV, denominades Alaplana i Camí Artana, des de l'ST Betxí fins al centre de repartiment situat al carrer de Pascual Font de Mora Chabrera, de Vila-real, dels termes municipals de Betxí i Vila-real. Expedient: (2618202) 55/2022/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4565


Data del document
:   27-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 27 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte de dues línies subterrànies trifàsiques a 20 kV, denominades Alaplana i Camí Artana, des de l'ST Betxí fins al centre de repartiment situat al carrer de Pascual Font de Mora Chabrera, de Vila-real, dels termes municipals de Betxí i Vila-real. Expedient: (2618202) 55/2022/AIA. [2023/4565]  
«Informe d'impacte ambiental  
Expedient: (2618202) 55/2022/AIA.  
Títol: Dues línies subterrànies trifàsiques a 20 kV, denominades Alaplana i Camí Artana, des de la ST Betxí fins al centre de repartiment situat al carrer Pascual Font de Mora Chabrera de Vila-real.  
Titular: i-DE Redes Eléctricas Inteligents, SAU.  
Òrgan substantiu: ST d'Indústria, Energia i Mines de Castelló ATLINE/2021/146/12.  
Localització: Betxí i Vila-real (Castelló).  
  
Antecedents  
Consta en el Servei d'Avaluació d'Impacte Ambiental l'expedient de consulta (111/2021-CONI), referent a la necessitat o no de sotmetre el projecte al procediment d'avaluació d'impacte ambiental. En la resposta a la consulta es conclou que el projecte de referència constitueix un supòsit d'avaluació d'impacte ambiental simplificada, en els termes previstos en l'article 7.2.a de la Llei 21/2013, de 9 de desembre.  
  
  
Descripció del projecte  
L'actuació projectada té per objecte la instal·lació de dues línies subterrànies de mitjana tensió a 20 kV entre la subestació transformadora de Betxí, situada en les parcel·les 157 i 158 del polígon 5 del terme municipal de Betxí i la unitat d'execució 32.1, situada al costat de la parcel·la 2 del polígon 66735 del terme municipal de Vila-real. El projecte pretén dotar d'energia elèctrica a aquesta zona d'execució de caràcter industrial i servir de reforç al subministrament elèctric de la població de Vila-real. L'actuació està promoguda per BFA Tenedora de Acciones, SA.  
La longitud total de l'actuació és de 6.000 metres, dels quals 5.715 metres discorreran en subterrani i 285 metres en aeri dins de ST Betxí. La línia elèctrica projectada discorre pràcticament íntegrament pel vial camí de Betxí, excepte els encreuaments amb els barrancs de Roig i Ràtils, l'encreuament amb l'autovia AP-7, l'encreuament amb la ronda est de Vila-real i el tram final que discorre pel carrer Pascual Font de Mora Chabrera de Vila-real. la ras tipus s'ha dissenyat amb unes dimensions de 0,7 metres d'amplària per 1,2 metres de profunditat i allotjarà 4 tubs de polietilé de 200 mm de diàmetre embotits en un prisma de formigó.  
Tramitació administrativa  
En data 26 d'abril de 2022, es va rebre del Servei Territorial d'Indústria i Energia de Castelló l'expedient relatiu al projecte de dues línies elèctriques trifàsiques a 20 kV, denominades Alaplana i Camí d'Artana, des de la ST Betxí fins al CTR1 de la UE 32.1 de Vila-real (Castelló), promogut per BFA Tenedora de Accions, SA, i el titular de la qual és i-DE Redes Eléctricas Inteligentes, SAU. S'adjunta a t de l'ofici el projecte tècnic, el document ambiental i els informes rebuts durant la tramitació de l'expedient.  
A l'expedient s'incorporen els següents informes:  
- Resolució d'autorització de la Confederació Hidrogràfica del Xúquer, de data 31 d'octubre de 2019, per a encreuaments subterranis de línia elèctrica sota llits públics (barrancs Roig, Ràtils i Esbarzers).  
- Pròrroga de l'autorització per a encreuaments subterranis de línia elèctrica de la Confederació Hidrogràfica del Xúquer, de data 15 de novembre de 2021.  
- Informe de l'Ajuntament de Betxí, de data 27 de maig de 2021, de sentit favorable.  
- Informe de l'Ajuntament de Vila-real, de data 6 d'abril de 2021, de sentit favorable.  
- Resolució del Servei Territorial d'Obres Públiques de Castelló, de data 10 de març de 2021, en la qual autoritza el creuament subterrani mitjançant perforació mecànica en els dos encreuaments amb el vial de la ronda sud-oest de Vila-real.  
- Informe de l'enginyer cap de la Demarcació de Carreteres de l'Estat a la Comunitat Valenciana, de data 5 d'octubre de 2021, en el qual autoritza l'execució de la perforació horitzontal - amb clavaments per a l'encreuament de l'AP-7.  
La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
El projecte té per objecte la millora del subministrament elèctric d'una zona industrial del municipi de Vila-real, partint de la subestació transformadora de Betxí. L'execució del projecte no implica treballs de gran envergadura, i les afeccions es limiten a la fase de construcció per l'obertura de la rasa de canalització elèctrica i el farciment posterior d'aquesta. Els encreuaments amb els barrancs de Roig i Ràtils es realitzaran mitjançant una lleugera desviació de la traça pels llits, mentre que l'encreuament amb el barranc d'Esbarzers es realitzarà per la mateixa calçada del vial. Tots aquests encreuaments s'executaran d'acord amb les especificacions que realitza en l'autorització corresponent la Confederació Hidrogràfica del Xúquer.  
El projecte no incorpora l'estudi de gestió de residus de construcció i demolició preceptiu, d'acord amb l'RD 105/2008, d'1 de febrer.  
  
Ubicació del projecte  
El desenvolupament del projecte se situa en un entorn altament antropitzat, amb parcel·les destinades en la majoria dels casos a cultius de cítrics, presència d'alguna edificació unifamiliar disseminada i en el tram final de l'actuació una zona de caràcter industrial situada a l'oest del municipi de Vila-real. En l'àmbit d'actuació del projecte, únicament es té presència puntual de vegetació natural al voltant dels tres barrancs interceptats, i són aquestes àrees qualificades de sòl forestal pel Pla d'acció territorial forestal de la Comunitat Valenciana.  
  
Al llarg del traçat projectat, la línia elèctrica travessarà tres zones afectades per perillositat geomorfològica d'inundació, associades als llits interceptats, sense que s'estimen afeccions significatives ni risc d'accident greu, ateses les característiques de les obres previstes.  
  
En l'àmbit del projecte no es troben espais de la Xarxa Natura 2000, espais naturals protegits, microreserves de flora, reserves de fauna i hàbitats d'interés comunitari. L'espai natural protegit més pròxim a l'actuació és el paisatge protegit de la desembocadura del Millars que s'estén a més de 2 km al nord de l'actuació. En la zona d'estudi del projecte no es localitzen vies pecuàries.  
El tram inicial de la línia elèctrica des de la ST de Betxí, al llarg d'uns 300 metres aproximadament, se situa en una àrea prioritària, a l'efecte de protecció contra la col·lisió i l'electrocució (segons la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, en aplicació del Reial decret 1432/2008, de 29 d'agost). Les prescripcions que estableix el Reial decret únicament s'aplicaran en el tram aeri que es desenvolupa dins de la parcel·la de la subestació transformadora.  
Característiques del potencial impacte  
El document ambiental conté un estudi d'alternatives, en el qual es plantegen dues alternatives d'actuació, una en tipologia aèria i una altra en subterrani, a més de l'alternativa 0 o de no actuació. Partint dels dos punts de connexió fixos i aprofitant la xarxa de camins existent, s'ha optat per la disposició en subterrani enfront de l'aèria per les menors afeccions paisatgístiques i a l'avifauna.  
Durant la fase d'execució del projecte, les afeccions estaran limitades a la zona d'obres i no es preveuen afeccions ambientals significatives, per discórrer el traçat projectat quasi íntegrament sota calçada i afectar-se una superfície molt reduïda de terreny forestal amb un valor ambiental escàs. Els impactes previstos seran poc rellevants i de curta duració, així com reversibles, si s'adopten les mesures preventives encaminades a reduir la magnitud de l'afecció (selecció de les zones d'apilament de materials, gestió adequada dels residus generats en les obres, manteniment de la maquinària per a evitar vessaments, reg de superfícies lliures, etc.).  
En la fase de funcionament no estan previstes afeccions rellevants per la tipologia subterrània de la infraestructura. Únicament seran visibles les arquetes al llarg dels vials i el tram de línia aèria dins de l'estació transformadora. La implantació d'aquesta infraestructura no generarà impactes sobre les poblacions d'aus existents en la zona d'actuació.  
  
Respecte de les afeccions patrimonials, en el document ambiental no es preveu l'afecció a elements patrimonials protegits. En cas de trobar restes arqueològiques s'hauran de paralitzar les obres i informar l'autoritat competent en la matèria.  
En el document ambiental del projecte s'inclou un apartat de seguiment de les mesures protectores i correctores, a fi de realitzar un seguiment ambiental del projecte en les fases d'execució i explotació que garantisca la implementació de les mesures preventives i correctores aplicades i detecte l'efectivitat d'aquestes. Inclou la realització d'un informe de seguiment després de la finalització de les obres, en el qual s'incloga l'eficàcia de les mesures correctores implantades i els impactes no previstos en el projecte.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, en concordança amb l'epígraf 4 b) de l'annex II.  
  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc resolc:  
  
  
Primer  
Estimar que el projecte de dues línies subterrànies trifàsiques a 20 kV, denominades Alaplana i Camí d'Artana, des de la ST Betxí fins al centre de repartiment situat al carrer Pascual Font de Mora Chabrera de Vila-real, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Si durant l'execució de les obres es trobaren restes paleontològiques, arqueològiques o etnogràfiques, el promotor hauria de posar el fet en coneixement de la conselleria competent en patrimoni cultural de manera immediata, i adoptar les mesures pertinents per a protegir-les i conservar-les, de conformitat amb el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
  
2. S'haurà de complir el que es disposa en el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els voltants.  
3. La gestió de residus de construcció haurà de realitzar-se d'acord amb el que disposa l'RD 105/2008, d'1 de febrer, pel qual es regula la producció i gestió dels residus de construcció i demolició.  
  
Segon  
De conformitat amb el que s'estableixen l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà de produir els efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no és objecte de cap recurs sense perjudici dels que, si escau, siguen procedents en via administrativa o judicial enfront de l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2103, de 9 de desembre.  
  
València, 27 de febrer de 2023.- El director general de Qualitat i Educació Ambiental: Joan Piquer Huerga».